Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 2 Pv 75/15/6606	Lučenec, 10.6.2015
EEČ : 2-47-66-2015

U Z N E S E N I E

Trestná vec:	obvinená XXXXX 
Prečin:	Úverový podvod podľa § 222 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
v snahe získať neoprávnený finančný prospech dňa 10.05.2013 požiadala v predajni nábytku XXXXX - XXXXX prostredníctvom sprostredkovateľa spoločnosti XXXXX o poskytnutie úveru vo výške 489,- €, na nákup nábytku v predajnej cene 489,- €, kedy do žiadosti / Zmluvy o spotrebiteľskom úvere a Zmluvy o revolvingovom úvere XXXXX uviedla, že je poberateľkou dôchodku vo výške 300,- €, čo sa nezakladalo na pravde, nakoľko v čase žiadania úveru bola síce poberateľkou vdovského dôchodku, avšak po odpočítaní exekučných zrážok vo výške 72,55 €, pričom na podklade ňou uvedených údajov jej bol úver schválený a dňa 10.05.2013 sa vo Fiľakove už ako dlžník zaviazala veriteľskej spoločnosti XXXXX poskytnutý úver splácať v 30-tich pravidelných mesačných splátkach po 24,93 € počnúc dňom 10.06.2013, avšak zmluvne dohodnuté podmienky splácania nedodržiava, čím spôsobila spoločnosti XXXXX, škodu vo výške najmenej 600,05 €,

lebo trestné stíhanie je neprípustné, proti tomu, kto zomrel alebo bol vyhlásený za mŕtveho.

Odôvodnenie:
Vyšetrovateľ Okresného riaditeľstva PZ, odboru kriminálnej polície v XXXXX pod sp. zn. XXXXX dňa 19.02.2015  podľa § 199 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX, nar. XXXXX XXXXX, trvale bydliskom XXXXX XXXXX pre prečin úverového podvodu podľa § 222 ods. 1 Trestného zákona na vyššie uvedenom skutkovom základe.

V priebehu vykonávania skráteného vyšetrovania vo veci bola získaná informácia o úmrtí obvinenej XXXXX, nar. XXXXX, ktorá bola potvrdená  zaslaním listu o prehliadke mŕtveho a štatistické hlásenie o úmrtí, ako aj úmrtným listom Matričného úradu Lučenec číslo XXXXX z ktorého vyplýva, že obvinená dňa 25.04.2015 umrela.

      	Podľa § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

      	Podľa § 9 ods. 1 písm. d) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho.  

Obvinená XXXXX, nar. XXXXX v Lučenci, trvale bydliskom XXXXX, XXXXX podľa úmrtného listu vydaného Matričným úradom Lučenec zo dňa 29.05.2015, zomrela dňa 25.04.2015 v Lučenci.

S poukazom na vyššie uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Michaela Tabaková
prokurátorka